Tri člana tima pulske Hitne medicinske pomoći kažnjena su zbog narušavanja javnog reda i mira, jer su fizički spriječili pijanog vozača da ludom vožnjom i dalje ugrožava pješake

PULA Sva tri člana tima Hitne medicinske pomoći kažnjeni su novčanim kaznama od po 150 kuna zbog narušavanja javnog reda i mira, jer su prije nešto više od godinu dana zaustavili pijanog vozača i zauzvrat od policije dobili – prijavu. Upravo ovih dana cijeli je slučaj dobio i sudski epilog kojim je zapravo potvrđena prijava policije i kojom je sutkinja Prekršajnog suda u Puli kaznila sve sudionike u tom incidentu.

Vozač, kod kojeg je utvrđeno da je, uz narušavanje javnog reda i mira bio pod vidljivim utjecajem alkohola, koji je uz to odbio alkotestiranje te upravljao vozilom bez vozačke dozvole i ostavio ga nepropisno na prometnici Bartolomeo dei Vitrei, kažnjen je jedinstvenom novčanom kaznom u iznosu od 2.400 kuna.

Ovakav ishod neugodno je iznenadio djelatnike pulske hitne pomoći, neovisno što imaju mogućnost ulaganja prigovora. Nerazumljiv im je način donošenja ovakvog prekršajnog naloga na temelju optužnog prijedloga PU istarske jer, kako tvrdi dr. Dragan Vujović, dijelovi njihovog svjedočenja nisu uopće navedeni niti uzeti u obzir pri donošenju prekršajnog naloga. Nitko ih nije niti zvao da ponove iskaz pred sucem, već su samo pozvani da dođu podignuti rješenje.

– Kao što se vidi iz obrazloženja prekršajnog naloga krivi smo jer smo »upotrebljavajući tjelesnu snagu držali za ruke i noge pijanog vozača i onemogućavali mu da se digne«. No, to je samo donekle točna verzija, ističe dr. Vujović te podsjeća da je više puta zvao policiju, prvi put učinio je to čim je uočio automobil koji krivuda gradskom prometnicom.